Ondersoek verwelkom na ‘twyfelagtige’ Kubaanse medisyne vir weermagMedikasie vir Covid-19 word in ‘n inloop-yskas gestoor. (Foto: Verskaf) Die parlementêre portefeuljekomitee oor verdediging en militêre veterane het gevra vir ŉ deeglike ondersoek na die beweerde ongerymdhede met die weermag se aankoop van ŉ besending Interferon, Kubaanse medisyne wat die DA as “twyfelagtig” bestempel. Die DA én die ANC het druk op die komitee geplaas om ŉ ondersoek na die aankoop van die medisyne te gelas. Die weermag se militêre bevelsraad het die Kubaanse middel genaamd Heberon Interferon alfa-2B aangekoop sonder vooraf goedkeuring van, of registrasie by die Suid-Afrikaanse Gesondheidsprodukte-beheerraad (Sahpra). Die raad het nie voldoen aan die verpligte invoerregulasies en protokol wat oor die invoer van medisyne na Suid-Afrika geld nie. Sowat ŉ miljoen dosisse van die medisyne, wat deur sommige as ŉ sogenaamde wondermiddel teen Covid-19 voorgehou word, word sedert April verlede jaar in ŉ verkoelde weermagstoor in die weste van Pretoria gehou. Luidens berigte het sowat 40% van die besending boonop tot niet gegaan nadat ŉ koelkasdeur oopgelaat is, hoewel die weermag dié bewering ontken. Die antivirale middel is glo teen sowat R300 miljoen aangekoop. Die medisyne is nie in Suid-Afrika goedgekeur vir menslike gebruik nie en ook nie plaaslik aan kliniese proewe onderwerp nie. Die Wêreldgesondheidsorganisasie (WGO) het dit boonop nie vir gebruik teen Covid-19 goedgekeur nie. “Nie net is Interferon, wat bestem was vir gebruik deur die weermag tydens die Covid-19-pandemie, geensins portuurgeëvalueer in ŉ gerespekteerde mediese joernaal nie, die weermag het ook versuim om die verkoelingsketting te handhaaf en 40% van die besending geruïneer. Net dié onbevoegdheid moes gelei het tot die afdanking van die minister van verdediging, Nosiviwe Mapisa-Nqakula, en die weermaghoof, Solly Shoke,” het Kobus Marais, die DA se woordvoerder oor verdediging, gesê. Die DA het reeds ŉ skrywe aan komiteevoorsitter Cyril Xaba gerig waarin hy vra dat die ondersoek begin word. Xaba het ontvangs daarvan erken. Marais sê die ondersoek moet bepaal wie besluit het om die Kubaanse medisyne aan te koop, wie nou aanspreeklik gehou moet word en wie eindelik ŉ klag oor die beweerde onwettige medisyne by die polisie aanhangig moet maak. Diegene wat daarby betrokke is, sal gevra word om hul saak by spesiale komiteesittings te stel. Die komiteevoorsitter het bevestig dat niemand wat op versoek van die DA ondersoek moet word, van die verrigtinge uitgesluit sal word nie. Dit sluit die weermag se bevelsraad en die minister in. Marais sê hulle moet voor die komitee kom verduidelik hoe die geld bestee is. “Daar kan nie langer vir aanspreeklikheid weggehol word nie. Die DA gaan verseker dat die betrokke partye aan die pen ry.”